
1. Summit UE la Köln

· Summit-ul european de la Köln (4-5 iunie a.c.) a dat semnalul de începere a unei noi faze a reformei instituţiilor europene de până la sfârşitul anului 2000, fază prealabilă şi indispensabilă viitoarei lărgiri a Uniunii.

· Reuniunea la nivel înalt a Uniunii Europene de la Köln, marcând sfârşitul preşedinţiei germane a fost plasată, inevitabil, sub semnul războiului din Iugoslavia şi al apropiatului acord de pace. 

· Cancelarul federal Schroeder a prezentat într-o singură propoziţie, descătuşarea nodului gordian al conflictului din Kosovo: "Astăzi, 3 iunie, este o zi mare pentru Europa, inclusiv pentru cetăţenii Federaţiei Iugoslave".

· "Cei Cincisprezece" au aprobat, după puţine ore de discuţii, chiar în deschiderea summit-ului, integrarea, până în anul 2000, a Uniunii Europei Occidentale (organism conceput a fi “braţul înarmat al Uniunii Europene) în Uniunea Europeană. 

· Declaraţia comună adoptată la încheierea primei runde de convorbiri, afirmă că “Uniunea trebuie să poată acţiona în mod autonom şi să deţină forţe militare credibile, precum şi mijloacele de a decide în ce fel să le folosească, pentru a soluţiona crizele internaţionale, fără a apela la cadrul NATO”. 

· Declaraţia, considerată drept actul de naştere al “armatei europene”, limitează competenţele viitoarei forţe europene la managementul crizelor, lăsând acţiunile militare de amploare (de felul războiului împotiva Iugoslaviei) în seama NATO.

· "Cei Cincisprezece" au acceptat ideea franco-germană de transformare a Eurocorps (unitate multinaţională compusă din soldaţi francezi, germani, spanioli, belgieni şi luxemburghezi) într-un Corp european de acţiune rapidă, menit să le permită europenilor o intervenţie promptă în cazul unor crize locale. 

· Javier Solana a părăsit conducerea NATO pentru a se alătura înaltei birocraţii a Uniunii Europene. El a fost numit "Înalt Reprezentant pentru politică externă şi de securitate comună. Javier Solana va înlocui "troika" ce reprezintă de obicei Uniunea în relaţiile externe şi va comanda - de la Bruxelles - o Unitate de Planificare Politică şi de Alertă Rapidă. El va observa evenimentele externe şi va propune posibilele linii de acţiune. Va răspunde, de asemenea, apelurilor Washingtonului. 

· Summit-ul de la Köln a creat, deci, o problemă stringentă pentru NATO: cine va succede lui Solana ? În mod tradiţional, secretarul general este un european, vorbitor de limbă engleză şi franceză. 

· Preferatul este în acest moment ministrul german al apărării, social-democratul Rudolph Scharping. El ar trebui să îşi părăsească însă, timp de patru ani, cariera politică internă aflată într-un moment important.

· Un alt candidat potenţial este şeful apărării daneze, Hans Haekkerup, care a mai candidat şi alta dată fără succes la postul de vârf al Alianţei 

· Summit-ul a adoptat un Pact european în vederea creării de locuri de muncă, foarte restrâns, care reafirmă necesitatea unei mai bune coordonări a politicilor economice şi utilizarea politicii macro-economice drept strategie pentru a stimula creşterea economică şi crearea de locuri de muncă.

· Troica europeană - Austria, Germania şi Finlanda - a decis ca următoarea conferinţă privind Pactul de Stabilitate în Balcani să aibă loc în 10 iunie, tot în acest oraş german. În acest plan vor fi atrase UEO, OSCE, Banca Mondială, care, împreună cu UE şi cu NATO, sa adopte, chiar înainte de terminarea conflictului din Kosovo, un ajutor pentru ţările afectate de criză, prin participarea lor la reconstrucţia regiunii. (subiectul este prezentat detaliat în Anexă)

2. Impasul negocierilor pentru Kosovo

Miniştrii Afacerilor Externe din ţările membre ale G-8 au început luni, în apropiere de Bonn, o reuniune în cursul căreia au elaborat, după mai multe ore de discuţii aprinse, textul unei rezoluţii pentru Kosovo, care va fi transmisă Consiliului de Securitate al ONU. 

Ministrul de externe rus, Igor Ivanov, a acuzat Alianţa Nord-Atlantică de faptul că se pregăteşte să intre în Kosovo cu o forţă internaţională fără acordul Naţiunilor Unite şi i-a avertizat pe omologii săi din G-8 că Rusia nu va vota rezoluţia Consiliului de Securitate decât dacă NATO încetează bombardamentele asupra Iugoslaviei.

La Kumanovo, după douăzeci de ore de discuţii sterile, delegaţia sârbă şi cea NATO nu au ajuns la un acord. Comandantul forţei NATO de reacţie rapidă, generalul Michael Jackson a anunţat că delegaţia sârbă a prezentat o propunere “neconcordantă cu acordul pe care Belgradul îl acceptase”.

După eşecul convorbirilor de pace de la Kumanovo, trimisul special al UE în Iugoslavia, preşedintele finlandez Martti Ahtisaari a declarat că preşedintele Miloşevici i-a promis la telefon că va acţiona pentru deblocarea impasului în care s-a ajuns şi a repetat hotărârea Belgradului de a încheia un acord de pace.

Situaţia politică din Iugoslavia este, însă, încordată, întrucât vicepremierul ultranationalist sârb, Voislav Seseli, liderul Partidului Radical, partener de guvernare, a criticat “ruşinoasa capitulare în faţa NATO” şi şi-a îndemnat conaţionalii “să lupte şi să rabde”.

Printre cauzele eşecului discuţiilor pentru pace au fost enumerate următoarele:

· Faptul că Belgradul încearcă să profite de diferenţele de vederi dintre aliaţi pentru a determina NATO să înceteze bombardamentele fără ca trupele sârbe să părăsească Kosovo;

· Cerinţa ca, înainte de retragerea trupelor, să se adopte în acest sens o rezoluţie a Consiliului de Securitate al ONU, ştiut fiind că Rusia şi China au o altă părere decât celelalte ţări din Consiliu şi va fi aproape imposibil ca toată lumea să fie satisfăcută;

· Reproşul Belgradului că Occidentul caută să transforme acordul pur tehnic de retragere a trupelor sârbe într-un document cu substanţă politică menit a şirbi integritatea teritorială a Iugoslaviei;

· Sârbii mizează în continuare pe înnăsprirea poziţiei Moscovei, mai ales după ce glasurile militarilor şi ale unor diplomaţi marcanţi, în frunte cu ministrul de externe Ivanov, şi-au declarat consternarea în faţa “unor cereri occidentale imposibil de admis”

· Cea mai importantă diferenţă de vederi este faptul că acest acord reprezintă două lucruri diametral opuse în concepţia NATO şi a sârbilor. Astfel, NATO consideră că singurul scop al negocierilor ar fi un dictat în urma câştigării războiului, pe când sârbii consideră că Iugoslavia nu a capitulat, ci doar a acceptat principiile unui acord de pace, având dreptul să negocieze în calitate de stat suveran.

În urma discuţiilor eşuate, Alianţa a reluat cu şi mai mare înverşunare bombardamentele asupra unor obiective şi instalaţii militare sârbe din provincia Kosovo.

Situaţia ţărilor din jur continuă să se înrăutăţească din toate punctele de vedere, în special economic şi ecologic. 

În cotidianul londonez “The Guardian” se recunosc “pagubele imense aduse mediului ca urmare a bombardamentelor NATO şi este clar că efectele sunt deja serioase în aval”. În aval se află România, Bulgaria, Republica Moldova şi Ucraina. La barajul de la Porţile de Fier se află mari cantităţi de petrol, clor, monomeri de clorură de vinil şi mercur care se combină cu alte substanţe chimice creând amestecuri periculoase. Fumul şi norii toxici şi incendiile de la combinatele chimice şi rafinării au eliberat dioxine în atmosferă care, asemeni majorităţii substanţelor otrăvitoare mortale cauzează malformaţii, mutaţii genetice şi sterilitate. Deoarece SUA au folosit explozivi cu urmaniu neîmbogăţit aria extinderii contaminărilor toxice şi radioactive poate fi foarte mare. Particulele fine din acest praf provoacă leucemie şi cancer, mai ales la copii.

3. Noul guvern rus

După o luptă acerbă de 10 zile pentru formarea noului cabinet, primul ministru a anunţat lista guvernului rus. Cele două posturi de prim vice-prim mininiştri au reprezentat miza imediată a disputei. 

Majoritatea analiştilor ruşi consideră că actualul guvern reflectă în bună măsură interesele anturajului preşedintelui rus Elţîn, identificat în următoarele persoane: Tatiana Diacenko, fiica şi consilierul lui Elţîn, Alexander Voloşin, şeful administraţiei prezidenţiale, Valentin Iumaşev, fostul şef al administraţiei de la Kremlin, şi cei doi oligarhi, Boris Berezovski şi Roman Abramovici.

Numărul doi în guvernul rus a fost numit în mod surprinzător Nikolai Aksionenko, un obscur ministru al căilor ferate până acum două săptămâni, devenit brusc favoritul anturajului lui Elţîn pentru viitoarele alegeri prezidenţiale, după cum comentează presa rusă.

Al doilea post de prim vice-prim ministru, responsabil cu finanţele şi macroeconomia a fost atribuit lui Victor Hristenko, un reformator sprijinit de Stepaşin şi care va putea limita controlul lui Aksionenko asupra economiei. Mediile ruseşti consideră că a existat un dezacord între Elţîn şi Stepaşin privind numirea celui de-al doilea prim vice-prim ministru. Iniţial postul a fost atribuit lui Mihail Zadornov, dar care a renunţat în condiţiile în care ultimul cuvânt în privinţa economiei revenea lui Aksionenko. Zadornov a rămas negociatorul rus cu FMI.

Andrei Piontoski, şeful Centrului pentru studii strategice crede că este posibil ca Aksionenko să fie desemnat candidatul prezidenţial al anturajului de la Kremlin, dar consideră că şansele lui sunt mici. Analiştii de la Moscova sunt convinşi că Kremlinul se va lansa într-o campanie puternică pentru subminarea actualului primar al Moscovei, Iuri Lujkov, care conduce în prezent cursa candidaţilor pentru alegerile prezidenţiale programate în anul 2000.

Anturajul preşedintelui rus se gândeşte, de asemenea, şi la alte variante cum ar fi a treia candidatură a lui Elţîn sau amânarea alegerilor, prin introducerea stării excepţionale, sub un anume pretext.

În rest, nu s-au produs schimbări importante faţă de vechiul guvern al lui Primakov, principalii titulari păstrându-şi poziţiile, ca de exemplu Ivanov la externe şi Sergheev la apărare. Noul guvern rus este perceput ca reformator.

4. Convorbiri diplomatice româno-ruse pe linia MAE

Pe ziua de 3 iunie 1999, s-au desfăşurat la Moscova convorbiri diplomatice româno-ruse, între dl. Mihai Răzvan Ungureanu, secretar de stat în ministerul Afacerilor Externe al României, şi dl. A.A. Avdeev, prim-adjunct al ministrului afacerilor externe al Rusiei.

Subiectele înscrise pe agenda acestor convorbiri s-au referit la stadiul actual şi perspectiva relaţiilor politico-diplomatice şi comercial-economice dintre cele două ţări, precum şi la aspectele cadrului juridic bilateral, inclusiv un schimb de opinii privind negocierile asupra Tratatului politic de bază româno-rus.

Ambele părţi au relevat importanţa deosebită a unor asemenea consultări, convenindu-se că o mai bună aplicare a Protocolului privind consultările pe linia ministerelor afacerilor externe va permite un dialog ritmic, atât la nivelul conducerii celor două diplomaţii, cât şi la alte nivele, pe domenii de activitate specifice.

Totodată, în cadrul consultărilor politico-diplomatice dintre domnii Mihai Răzvan Ungureanu şi A.A. Avdeev s-a constat:

· O diversitate a contactelor de substanţă vizând dezvoltarea relaţiilor bilaterale în domenii de interes comun, remarcându-se în acest sens Comisia mixtă de cooperare economică, tehnică şi comercială (Bucureşti a.c.). Comisia mixtă pe probleme de turism (Moscova, mai a.c.), vizita la Moscova a subsecretarului de stat al ministerului Industriei şi Comerţului din România (iunie, a.c.) precum şi proiectata vizită în Rusia a ministrului român al educaţiei naţionale (prevăzută pentru trimestrul patru al acestui an).

· Părţile au apreciat că, deşisemnarea Tratatului politic de bază ar avea o semnificaţie aparte pentru dezvoltarea relaţiilorbilaterale, absenţa acestuianu va afecta dezvoltarea relaţiilor reciproce în domenii de interes comun, într-un spirit caracterizat prin pragmatism şi diversitate.

· Necesitatea continuării unor astfel de convorbiri, pentru apropierea poziţiilor în vederea finalizării unor documente juridice bilaterale, precum şi urgentarea procedurilor interne în vederea semnării unor acorduri şi convenţii (cum ar fi de exemplu, echivalarea diplomelor şi actelor de studii) deja parafate. Pe această linie s-a convenit ca, în octombrie la Bucureşti, să aibă loc o nouă rundă de consultări politico-diplomatice la acelaşi nivel, de adjuncţi ai miniştrilor afacerilor externe.

· A avut loc şi un schimb de vederi cu privire la evenimentele din Europa de Sud-Est, în special din regiunea Balcanilor, cu un accent special pe activităţile din cadrul Organizaţiei pentru Securitate şi Cooperare în Europa (OSCE) şi a rolului acestei organizaţii în soluţionarea problemelor de pe continent. S-a afirmat că Federaţia Rusă priveşte cu simpatie candidatura României la preşedinţia OSCE din anul 2001.

Cu ocazia prezenţei sale la Moscova, prilejuită de consultările politico-diplomatice cu omologul său din MAE rus, dl. Mihai Răzvan Ungureanu a avut, de asemenea, o convorbire cu preşedintele Comisiei de politică externă a Dumei de Stat, dl. Vladimir Lukin, cu care a abordat unele aspecte ale colaborării bilaterale, inclusiv pe linie parlamentară.

 

5. Conflictul din Caşmir – operaţiunea care necesită timp, bani şi vieţi 

Caşmirul a fost odată un paradis turistic. Era cunoscut de secole ca cea mai temperată pată verde imaginată vreodată în Himalaya. Lacurile albastre, adânci, care reflectau soarele şi zăpada munţilor, păduri dese de diferite specii de pin au fost vizitate anual, până în 1990, de peste 500000 de turişti.

De la independenţa fostei provincii princiare, proclamată în 1947, două conflicte majore au zguduit India şi Pakistanul, cele două ţări care-şi dispută regiunea. Caşmirul este controlat de India în proporţie de 2/3, Pakistanul controlează restul teritoriului iar ambele ţări îl revendică în totalitate.

Problema Caşmirului datează din perioada în care India, fostă colonie britanică, a fost împarţită în două state independente, de-a lungul liniei de demarcaţie dintre indieni şi musulmani. Primul conflict a izbucnit imediat după 1947, Pakistanul dorind să controleze o regiune de graniţă populată de islamişti. A urmat un nou război în 1965, în pofida trasării liniei de demarcaţie sau de control, în 1949, între Caşmirul indian, cu nouă milioane de locuitori, şi cel pakistanez, cu o populaţie de trei milioane.

O altă operaţiune de anvergură demarează, în 1971, când India şi Pakistanul se angajează într-un război pentru obţinerea independenţei Bangladeshului, eliberat de sub dominaţia Pakistanului de către India.

Relaţiile dintre India şi Pakistan s-au deteriorat din nou în ultimile săptămâni, raidurile aeriene aducând o tensiune între cele două ţări nemaiîntâlnită în ultimii 30 de ani. 

Cronologic, conflictul a debutat la 9 mai, când artileria celor două ţări a început un schimb de focuri, de-o parte şi de alta a liniei de control. Ulterior, India a demarat, în urmă cu 13 zile, o acţiune ofensivă, terestră şi aeropurtată, împotriva rebelilor islamici care au pătruns în zona Kargil a Caşmirului, una din regiunile himalayene divizată între cele două ţări. Conflictul a produs o alarmă la nivel mondial, Pakistanul şi India demonstrând o mare abilitate în construcţia armelor nucleare. 

India acuză Pakistanul că sprijină guerilele musulmane pro-pakistaneze şi ale mercenarilor afgani, cu scopul de a modifica linia de control care delimitează Kashmirul, linie trasată de către Naţiunile Unite. La rândul sau, Pakistanul neagă acuzaţiile ce i se aduc şi suspectează India că, prin acest pretext, iniţiază o largă operaţiune pe pamânt pakistanez.

Surse ale armatei pakistaneze estimează la circa 30000 numărul soldaţilor indieni dislocaţi în regiunea Kargil şi la circa 600 numărul militanţilor infiltraţi şi care deţin controlul a 8 masive muntoase strategice din zonă.

Avioane ale Indiei au bombardat câteva zile la rând zona montană unde se presupune că s-ar ascunde militanţii musulmani. “Bombardamentele au devenit exerciţii de rutină şi vor continua până când toţi cei infiltraţi vor fi neutralizaţi”, au declarat oficiali indieni din Jammu, capitala Caşmirului. Guvernul de la New Delhi a ordonat aceste măsuri pentru a se reuşi evacuarea guerilelor din cele mai importante ale regiunii: Kargil, Drass, Batalik, Yaldoh şi Mashkah.

Avioane Mig 17 au distrus sectoare inamice din Drass si Mushkah în cursul zilelor de 1 si 2 iunie. Atât India cât şi Pakistanul au folosit tiruri de artilerie de-a lungul liniei de demarcaţie.

Primul ministru al Pakistanului, Azis Sartaj, a dispus eliberarea, în cursul zilei de joi 3 iunie, a unui pilot indian capturat în cursul luptelor aeriene din 27 – 28 mai, într-un gest de bunăvoinţă prin care speră să se deschidă un dialog în privinţa regiunii Caşmir. Pakistanul a doborât două avioane indiene care au trecut graniţa în spaţiul sau teritorial, corpul celui de-al doilea pilot, ucis în timpul misiunii, fiind, deja, returnat Indiei. Oficialităţile pakistaneze au sperat în realizarea unei întâlniri la nivel înalt, luni 7 iunie, la New Delhi, India acceptând, deocamdată, propunerea doar la nivelul miniştrilor de interne, la o altă dată.

Generalul V. R. Raghaven, comandantul operaţiunilor din zona Kargil a afirmat că partea indiană a înregistrat mari progrese în zona de conflict dar operaţiunile necesită timp, bani şi vieţi, fiind avansate următoarele estimări privind numărul celor ucişi în lupte, în primele 10 zile: 56 de soldaţi indieni şi 200 dintre cei aparţinând guerilelor pro-pakistaneze.

Duminică, 6 iunie, avioanele de luptă ale Indiei şi-au intensificat atacurile. S-au semnalat bombardamente puternice la Drass, unde guerilele musulmane au o bază de luptă.

Premierul Indiei, Atal Behari Vajpayee, a declarat că aşteaptă date şi fapte concrete, din partea omologului sau pakistanez, pentru a se putea spera la dezamorsarea situaţiei tensionate din Caşmir. Şi aceasta deoarece, pentru prima oară, o criză regională pune faţă în faţă două state nucleare.

Realitatea erei nucleare, care se sperase să se încheie odată cu sfârşitul războiului rece, a fost repusă pe tapet, de India şi Pakistan, după efectuarea testelor nucleare reciproce de anul trecut. Cele două ţări, fără responsabilităţi pe plan internaţional, divizate de o rivalitate apăsătoare, de o adevarată ură, de natură politică, etnică şi religioasă, se confruntă într-o problemă pe care amândouă o consideră vitală, dispunând de arma “absolută”. Care este perspectiva viitorului? Având în vedere că în Europa se desfăşoară un război convenţional, să sperăm că nu va izbucni altul, şi mai teribil, în Asia. “Având în vedere că ambele părţi deţin arme nucleare ar fi spre binele lor să înceapă negocierile în spiritul Declaraţiei de la Lahore, a declarat generalul indian F. Lodhi, o confruntare extrem de violentă va fi mult mai greu de controlat”. 

6. Ilie Ilaşcu - Comitetul Drepturilor Omului al ONU se va implica în eliberarea din închisoare a lui Ilie Ilaşcu

La Bruxelles, recent, a avut loc Conferinţa Mondială consacrată unor tendinţe în dreptul internaţional şi strategiei de apărare a drepturilor omului în pragul noului mileniu, organizată de Consiliul Asociaţiei Internaţionale a Juriştilor Democraţi (AIJD). 

În cadrul Conferinţei au fost examinate mai multe acte de încălcare a drepturilor omului din diferite zone ale lumii. 

Unul dintre cazurile care au fost examinate de AIJD a fost şi cel al deputatului Ilie Ilaşcu, închis de mai mult de 7 ani la Tiraspol. 

La propunerea Uniunii Juriştilor din România, în cadrul Congresului a fost adoptată o Rezoluţie prin care se solicită eliberarea imediată din închisoare a deputatului Ilie Ilaşcu şi a membrilor grupului său, cetăţeni ai Republicii Moldova. De asemenea, s-a decis ca reprezentantul AIJD la Geneva să facă toate demersurile necesare pe lângă Comitetul Drepturilor Omului al ONU pentru eliberarea lui Ilie Ilaşcu. Totodată, Consiliul consideră că este de datoria sa să exprime faţă de autorităţile "de facto" de la Tiraspol, îngrijorarea şi protestul său, atrăgându-le atenţia asupra responsabilităţii pe care şi-o asumă, şi dorinţa de a vedea că ele pun capăt cât mai urgent acestei situaţii. 

În puşcăria din Tiraspol, mijloacele de comunicare cu exteriorul trebuie păzite cu sfinţenie, căci, una dintre declaraţiile plecate de aici a pus capăt crizei guvernamentale de la Chişinău, Guvernul Sturza fiind validat datorită votului lui Ilie Ilaşcu. 

Un cabinet ministerial, instalat datorită unei scrisori sosită din puşcărie va avea, desigur, datoria să lupte cu mult mai mult decât precedenta echipă guvernamentală pentru eliberarea deţinuţilor de la Tiraspol. 

Furia comandantului închisorii, Gorbaciov, este explicabilă; printr-o filieră pe care n-o poate controla, în lumea liberă ajung mesaje vorbind despre persecuţiile la care este supus grupul Ilaşcu: arestaţii trăiesc cu hrana adusă de acasă, le sunt confiscate toate lucrurile, chiar şi TRICOLORUL, sunt crunt bătuţi, iar urmele vinete de cătuşe, mâinile şi picioarele umflate stau drept mărturie.

Grupul Ilaşcu îşi ispăşeşte o pedeapsă cumplită, pentru fapte nedovedite, căci întregul eşafodaj al probelor fabricate de către separatişti a fost clădit din mărturii mincinoase, unele smulse sub ameninţarea morţii. 

Din când în când – ca şi cum sentinţele aspre şi nedrepte nu ar fi fost suficiente -, ura gardienilor se revarsă cu risipă de bătăi şi înjosiri asupra patrioţilor români. Ultima dată s-a întâmplat pe 13 mai… 

7. Republica Moldova - Referendumul cu privire la sporirea prerogativelor prezidenţiale a fost validat

Comisia Electorală Centrală din Republica Moldova a validat, sâmbătă, 4 iunie, rezultatele referendumului consultativ referitor la sporirea prerogativelor prezidenţiale, în pofida unei participări insuficiente a electoratului la scrutin.

Rata de participare la scrutinul care s-a desfăşurat în data de 23 mai a fost de 58,33%, a anunţat comisia. Legislaţia Republicii Moldova prevede că, pentru a putea fi validat, un referendum trebuie să înregistreze o participare minimă de 60%. Comisia Electorală Centrală a considerat însă, sâmbătă, 4 iunie, că dispune în ultimă instanţă de dreptul de a valida sau nu rezultatele votului.

Referendumul a înregistrat 62% de răspunsuri pozitive şi 35% de răspunsuri negative.

Preşedintele Petru Lucinschi “a văzut că se bucură de susţinerea unei majorităţi a populaţiei şi foarte probabil va organiza la toamnă un referendum constituţional pe aceeaşi temă”, pentru a modifica legea fundamentală a ţării, a explicat sâmbătă purtătorul de cuvânt său de cuvânt, Anatoli Gola. Un referendum constituţional i-ar permite preşedintelui să modifice Constituţia, trecând peste aprobarea deputaţilor care se opun unei sporiri a puterilor prezidenţiale, în special în ceea ce priveşte formarea şi conducerea guvernului. Parlamentul a sesizat, vineri, 3 iunie, Parchetul General, considerând că referendumul ar trebui să fie organizat de preşedinte în acord cu Parlamentul şi că, prin urmare, nu este valabil.

8. Alegerile parlamentare din Armenia

Deşi rezultatele finale ale alegerilor din Armenia vor fi anunţate la 11 iunie a.c., datorită rezolvării contestaţiilor pentru secţiunea de locuri alocate individual, câştigătorii scrutinului sunt deja cunoscuţi.

Alegerile au fost câştigate de Blocul Unităţii, o alianţă condusă de influentul ministru al apărării, Vazgen Sarkisian şi fostul şef comunist din era sovietică, Karen Demircian. Conform datelor preliminare, Blocul Unităţii a obţinut 43% din voturi, fiind urmat de Partidul Comunist cu 12,5% din voturi.

Parlamentul armean are 131 de locuri, din care 56 sunt alocate conform listelor de partid, iar 75 sunt alocate în circumscripţii cu un singur mandat. 

Alianţa a obţinut 30 de locuri pe liste şi este probabil să beneficieze de aproximativ jumătate din cele 75 de mandate atribuite în circumscripţii uninominale.

Majoritatea analiştilor consideră că este improbabil ca noua alianţă câştigătoare să schimbe radical politica, deşi anumite fricţiuni între preşedintele Robert Kociarian, mai înclinat spre reforme de piaţă şi liderii Blocului Unităţii, mai orientaţi spre dimensiunea socială, vor putea să apară.

Primul ministru armean Armen Darbinian a demisionat la 7 iunie a.c. pentru a netezi calea numirii de către preşedintele Kociarian a unui nou cabinet condus de unul dintre învingători.

Un diplomat occidental crede că noul guvern ar putea să facă nişte schimbări cosmetice, dar este puţin probabil să întoarcă decisiv cursul reformator, dat fiind situaţia economică gravă şi dependenţa Armeniei de împrumuturile de la Fondul Monetar Internaţional şi Banca Mondială.

9. Obiectivele Ungariei în participarea la războiul din Kosovo

Pus în faţa unor întrebări adresate de parlamentarul Csurka Istvan, care cita un articol din săptămânalul Magyar Forum, referitoare la faptul că nici o forţă politică nu a stabilit încă obiectivele generale ale maghiarimii de pretutinderni iar guvernul nu a adoptat nici o strategie de comunicare cu aceasta, premierul Viktor Orban a declarat: “Tocmai din acest motiv nu sunt de acord să nu se poată vorbi despre autonomie”. Istvan Csurka a arătat că este o graşeală istorică să se creadă că exprimarea revendicărilor teritoriale poate dăuna acum maghiarimii, aşa cum s-a întâmplat în urma celui de-al doilea război mondial, deoarece, azi, când Ungaria a intrat în cel mai mare sistem de alianţă din lume nu trebuie să reiasă că nu am putea avea scopuri proprii, că nu ar trebui, chiar în această situaţie istorică, în această cotitură uriaşă care a survenit acum, să regândim totul. Trebuie regândit totul. El a continuat că maghiarimea poate formula cu totul alte scopuri decât cele pe care, în anii 60 sau 80, nici nu avea curaj să le enunţe. Deci, maghiarii ar trebui să declare, acolo unde trăiesc, de cine vor să aparţină şi, dacă există posibilitatea, să aparţină de ţara mamă. Acesta nu este iredentism, ci este cea mai consecventă istorie maghiară, întrucât istoria s-a schimbat”.

Ministrul de externe, Janos Martonyi, a declarat, ca răspuns în numele guvernului: “Aici, în Europa centrală, natiunea şi statul nu coincid în toate cazurile”, dar că acum nu se poate lua în discuţie modificarea frontierelor.

10. Alegeri în Africa de Sud

Rezultatele parţiale ale alegerilor din Africa de Sud confirmă victoria Congresului Naţional African, de guvernământ. Astfel, CNA a obţinut 66,35% din sufragii, iar Partidul Democrat, dreapta liberală, a devenit principalul partid de opoziţie, cu un procentaj de 9,55%. ANC ar avea nevoie de cel puţin 66,75% din sufragii pentru a ocupa două treimi din mandatele Adunării Naţionale.

Partidul Libertăţii Inkatha, a etnicilor zulu, are 8,59%, Noul Partid Naţional 6,88% iar Mişcarea Democratică Unită 3,42%.

Nelson Mandela, fostul lider al Congresului Naţional African a declarat că va acorda azil politic cuplului Slobodan şi Mira Miloşevici, după ce fiul acestora a transferat mari sume în valută în contul unor firme sud-africane.

Thabo Mbeki, noul preşedinte ales, a trecut deja la convorbiri pentru formarea cabinetului, dar alegerile sunt foarte controversate, fiind contestate atât de opoziţie, cât şi de presă. Astfel, s-a afirmat că mai mult de jumătate de milion de sud-africani fără drept de vot s-ar fi prezentat totuşi la urne. Congresul Panafrican a anunţat că va depune plângere în faţa Curţii Supreme, iar liderul Partidului Libertăţii (separatist), Constand Viljoen a anunţat că se retrage din politică. Deşi partidul lui Mandela şi axat campania electorală pe promisiuni de reforme democratice, câştigarea unui număr de 2/3 din voturi îi va permite acum să facă ce vrea în Parlament, inclusiv să modifice Constituţia.

  

ANEXE

Summit UE la Köln

 

Summit-ul european de la Köln a dat semnalul de începere a unei noi faze a reformei instituţiilor europene de până la sfârşitul anului 2000, fază prealabilă şi indispensabilă viitoarei lărgiri a Uniunii. La propunerea Franţei, Italiei şi Belgiei, Cei Cincisprezece sunt de acord să lanseze o nouă Conferinţă Interguvernamentală (CIG) în luna martie a anului 2000 – sub preşedinţie portugheză, după încheierea mandatului actual al Franţei.

Reforma instituţională se impune pentru cele zece state din Europa de Est, Ciprului şi Maltei, pentru o perioadă de zece ani de-aici înainte, înaintea aderării. 

Tratatul de la Amsterdam, semnat în octombrie 1997 şi intrat în vigoare la începutul lunii mai anul acesta, a marcat o nouă fază în construcţia europeană, prin libera circulaţie a persoanelor şi crearea Politicii Externe şi de Securitate Comună (PESC).

Unul dintre obiectivele iniţiale ale CIG, care au pregătit Amsterdamul – adaptarea UE pentru viitoarea lărgire – nu a fost îndeplinit. La semnarea Tratatului, Franţa, Italia şi Belgia au făcut din rezolvarea acestui dosar, o condiţie prealabilă încheierii negocierilor de aderare. 

Reforma instituţională este, deci, cu atât mai necesară cu cât negocierile cu ţările candidate au intrat deja în desfăşurare. 

Conţinutul reformelor este cuprins în trei dosare:

a. mărirea numărului de voturi în cadrul Consiliului, în vederea obţinerii unei majorităţi, fără să se abuzeze de dreptul de veto;

b. reechilibrarea ponderii voturilor majoritare ale statelor membre;

c. refacerea Comisiei pentru întărirea eficacităţii sale.

Reuniunea la nivel înalt a Uniunii Europene de la Köln, marcând sfârşitul preşedinţiei germane a fost plasată, inevitabil, sub semnul războiului din Iugoslavia şi al apropiatului acord de pace. 

Cancelarul federal Schroeder a prezentat într-o singură propoziţie, descătuşarea nodului gordian al conflictului din Kosovo: "Astăzi, 3 iunie, este o zi mare pentru Europa, inclusiv pentru cetăţenii Federaţiei Iugoslave", cancelarul Schroeder fiind convins că "ne apropiem de momentul soluţionării pe cale diplomatică a conflictului din Kosovo." 

Preşedintele Ahtisaari, marcat fizic de negocierile non stop de la Petersberg şi Belgrad, a enumerat detaliat punctele acordului de pace negociat la Belgrad. 

Întrebările puse de către corespondenţii AFP, Financial Times, Newsweek, reprezentanţii mass-media, foarte bine informaţi asupra rezultatelor discuţiilor de la Belgrad, s-au concentrat asupra credibilităţii liderului iugoslav Miloşevici. În opinia diplomatului UE, spaţiul de acţiune al lui Miloşevici este atât de restrâns, încât din lipsă de alternative, Miloşevici va accepta administraţia internaţională a provinciei Kosovo.

ţările scandinave abordează planul de pace în mod diferit. 

Danemarca, ţară care suferă de un euroscepticism notoriu, şi-a exprimat reticenţa faţă de transformarea Uniunii Europei Occidentale în structura militară a Uniunii Europene. O serie de membri ai delegaţiei daneze şi-au exprimat temerile că deciziile summit-ului de la Köln vor fi exploatate politic de către opoziţia parlamentară, care va invoca pierderea suveranităţii şi va susţine organizarea unui nou referendum. 

În rândurile reprezentanţilor britanici domină, de asemenea, scepticismul faţă de formula de pace negociată cu Miloşevici. 

Conturarea unei politici comune de apărare a fost des dezbătută în cancelariile europene. În acest sens, Cei Cincisprezece au aprobat, după puţine ore de discuţii, chiar în deschiderea summit-ului, integrarea, până în anul 2000, a Uniunii Europei Occidentale (organism conceput a fi “braţul înarmat al Uniunii Europene) în Uniunea Europeană. 

Declaraţia comună adoptată la încheierea primei runde de convorbiri, afirmă că “Uniunea trebuie să poată acţiona în mod autonom şi să deţină forţe militare credibile, precum şi mijloacele de a decide în ce fel să le folosească, pentru a soluţiona crizele internaţionale, fără a apela la cadrul NATO”. 

Declaraţia, considerată drept actul de naştere al “armatei europene”, limitează competenţele viitoarei forţe europene la managementul crizelor, lăsând acţiunile militare de amploare (de felul războiului împotiva Iugoslaviei) în seama NATO. Aceasta înseamnă că cale patru state neutre din UE - Austria, Suedia, Finlanda, Irlanda - vor putea rămâne neimplicate în angajamentele de asistenţă reciprocă, prevăzute în articolul 5 al actualului tratat al UEO. 

SUA sunt favorabile creării unui pilon european în cadrul NATO, care va permite europenilor să utilizeze anumite mijloace ale Alianţei pentru acţiuni la care America nu participă. 

"Cei Cincisprezece" au acceptat ideea franco-germană de transformare a Eurocorps (unitate multinaţională compusă din soldaţi francezi, germani, spanioli, belgieni şi luxemburghezi) într-un Corp European de Acţiune Rapidă, menit să le permită europenilor o intervenţie promptă în cazul unor crize locale. 

Cu toate acestea, francezii, care militează, de ani de zile, pentru o Europă a apărării, recunosc faptul că mulţi dintre partenerii lor nu sunt gata să meargă mai departe de crearea "unui pilon european" în interiorul NATO.

Franţa se află în prima linie şi reclamă o capacitate de apărare europeană cât mai autonomă posibilă, dispunând de mijloace militare adecvate. Această idee este, mai mult sau mai puţin susţinută de Marea Britanie şi Germania. Dar, Londra consideră această apărare europeană drept un siplu adaos al NATO, iar Germania este împiedicată de armata sa, alcătuită din recruţi, şi de Constituţia sa, care îi interzice să ceară un acord din partea parlamentului federal pentru orice gen de intervenţie armată în afara teritoriului naţional.

Alte ţări europene, precum Italia, Olanda şi Danemarca, apreciază că apărarea teritorială trebuie să se limiteze strict la operaţiunile umanitare şi de menţinere a păcii.

Rămâne problema delicată a membrilor asociaţi ai UEO, între care cel mai important este Turcia, membră a NATO şi a cărei candidatură de aderare la UE a fost de mai multe ori respinsă. În opinia experţilor, Ankara va dori să aibă un cuvânt de spus în caz de integrare a UEO în UE, sau riscă să piardă orice contact în materie de apărare cu UE.

Javier Solana a părăsit conducerea NATO pentru a se alătura înaltei birocraţii a Uniunii Europene. El a fost numit "Înalt Reprezentant pentru Politică Externă şi de Securitate Comună. Funcţia în care a fost numit spaniolul Javier Solana, este o noutate introdusă de Tratatul de la Amsterdam al Uniunii Europene, care a intrat în vigoare la 1 mai a.c.. Javier Solana va înlocui "troika" ce reprezintă de obicei Uniunea în relaţiile externe şi va comanda - de la Bruxelles - o Unitate de Planificare Politică şi de Alertă Rapidă. El va observa evenimentele externe şi va propune posibilele linii de acţiune. Va răspunde, de asemenea, apelurilor Washingtonului. 

Summit-ul de la Köln a creat, deci, o problemă stringentă pentru NATO: cine va succede lui Solana ? În mod tradiţional, secretarul general este un european, vorbitor de limbă engleză şi franceză. 

Preferatul este în acest moment ministrul german al apărării, social-democratul Rudolph Scharping. El ar trebui să îşi părăsească însă, timp de patru ani, cariera politică internă aflată într-un moment important.

Un alt candidat potenţial este şeful apărării daneze, Hans Haekkerup, care a mai candidat şi alta dată fără succes la postul de vârf al Alianţei. 

Summit-ul a adoptat un Pact european în vederea creării de locuri de muncă, foarte restrâns, la care s-au asociat parteneri sociali şi Banca Centrala Europeană. Pactul reafirmă necesitatea unei mai bune coordonări a politicilor economice şi utilizarea politicii macro-economice drept strategie pentru a stimula creşterea economică şi crearea de locuri de muncă. Textul Pactului prevede că de două ori pe an va avea loc un dialog macroeconomic, care va reuni miniştrii economiei şi ai finanţelor, reprezentanţi din domeniul afacerilor sociale şi Banca Centrală Europeană. De asemenea, la procesul de creare a noi locuri de muncă va contribui şi Banca Europeană de Investiţii. 

Troica europeană - Austria, Germania şi Finlanda - a decis ca următoarea conferinţă privind Pactul de Stabilitate în Balcani să aibă loc în 10 iunie, tot în acest oraş german. În acest plan urmează să fie implicate ţările membre UE, nouă ţări din Europa de sud-est, dar şi Rusia, SUA, Canada şi Japonia, ca observatori. În acest plan vor fi atrase UEO, OSCE, Banca Mondială, care, împreună cu UE şi cu NATO, sa adopte, chiar înainte de terminarea conflictului din Kosovo, un ajutor pentru ţările afectate de criză, prin participarea lor la reconstrucţia regiunii. 

Planul de pace în zece puncte privind Kosovo

Potrivit agenţiei “Reuters”, documentul este intitulat “propuneri prezentate de emisarul UE, preşedintele finlandez, Martti Ahtasaari, şi emisarul special al preşedintelui Federaţiei Ruse în Balcani, Viktor Cernomîrdin.

Pentru a găsi o soluţie a crizei din Kosovo, trebuie încheiat un acord asupra următoarelor principii:

· 1. Oprirea imediată şi verificabilă a violenţelor şi represiunii în Kosovo;

· 2. Retragerea verificabilă a tuturor soldaţilor, poliţiştilor şi miliţiilor paramilitare din Kosovo într-un interval scurt;

· 3. Desfăşurarea în Kosovo, sub mandat ONU, de prezenţe internaţionale civile şi militare cu o eventuală decizie ce se va lua în virtutea art. 7 al Cartei ONU, şi vor putea garanta îndeplinirea intereselor mutuale;

· 4. O prezenţă internaţională de securitate, bazată pe o participare substanţilă a NATO, trebuie desfăşurată sub un comandament şi un control unificate, şi autorizată să garanteze securitatea populaţiei din Kosovo şi să faciliteze revenirea acasă în deplină securitate a tuturor persoanelor deplasate şi a refugiaţilor.

· 5. Crearea unei administraţii provizorii pentru Kosovo, în cadrul unei prezenţe internaţionale care va face obiectul unui acord în Consiliul de Securitate al ONU. Sub această administraţie, populaţia din Kosovo se va bucura de o autonomie substanţiala în sânul RF Iugoslave. O administraţie provizorie va fi însărcinată cu menţinerea guvernului provizoriu până când instituţiile democratice autonome vor fi instalate şi testate pentru a crea condiţiile unei vieţi paşnice şi normale pentru toţi locuitorii din Kosovo;

· 6. După retragere, un anumit număr de militari iugoslavi şi sârbi - care va face obiectul unui acord – vor fi autoriozaţi să revină pentru a îndeplini misiunile următoare: contactul cu misiunea civilă internaţională şi prezenţa militară internaţională, localizarea câmpurilor minate şi participarea la demiterea lor; asigurarea unei prezenţe în sanctuarele patrimoniului sârb; asigurarea unei prezenţe la punctele importante de frontieră ;

· 7. Revendicarea în deplină securitate şi în totală libertate a tuturor refugiaţilor şi persoanelor deplasate, sub supravegherea H.C.R. şi liberul acces al organizaţiilor umanitare în Kosovo;

· 8. Un proces politic vizând încheierea unui acord provizoriu, politic si general, care va garanta autonomie substanţială pentru Kosovo, luând seama în totalitate de acordul de la Rambouillet şi de principiile suveranităţii şi integritătii teritoriale ale RF Iugoslavia şi ale altor state din regiune, cât şi de demilitarizarea UCK (Armata de Eliberare din Kosovo). Negocierile între părţi în vederea soluţionarii (crizei) nu trebuie să întârzie sau chiar să împiedice instalarea instituţiilor democratice autonome;

· 9. O abordare globală a dezvoltării economice şi a stabilităţii regiuniii aflate în criză. Aceasta va implica instituirea Pactului de Stabilitate pentru Europa de Sud-Est, cu o largă participare internaţională, pentru a promova democraţia, prosperitatea economică, stabilitatea şi cooperarea regională;

· 10. Oprirea operaţiunilor militare va implica acceptarea acestor principii, ca şi a altor elemente care au fost identificate mai înainte şi indispensabile, specificate în nota anexă. Apoi, va fi încheiat un acord militaro-tehnic care va include şi alte modalităţi adiţionale, între care rolul şi funcţiile militarilor iugoslavi/sârbi în Kosovo.

Retragerea - Procesul de retragere, inclusiv modul cum va fi eşalonat, un calendar detaliat, cât şi delimitarea unei zone tampon în Serbia, dincolo de care forţele iugoslave se vor retrage.

Întoarcerea militarilor iugoslavi – Materialul personalului militar care va reveni în Kosovo; dimensiunea funţiilor lor, calendarul revenirii; delimitarea zonelor geografice şi a câmpului lor de acticvitate; reguli ce fixează raporturile lor cu prezenţa internaţională militară şi misiunea civilă internaţională.

NOTA ANEXĂ – Alte elemente cerute: un calendar rapid şi precis de retragere, care înseamnă, de exemplu, şapte zile pentru o retragere a unităţilor apărării antiaeriene dincolo de o zonă de securitate reciprocă (o zonă tampon) de o adâncime de 25 Km. Întoarcerea militarilor iugoslavi desemnaţi să îndeplinească misiunile menţionate mai sus se va efectua sub supravegherea prezenţei militare internaţionale şi se va limita la efective reduse şi concentrate (sute şi nu mii). Suspendarea operaţiunilor militare nu va avea loc decât atunci când retragerea a început şi este verificabilă. Discuţiile asupra unui acord militaro-tehnic şi a aplicării lui nu trebuie să întârzie calendarul retragerii, care va fi stabilit în prealabil.

Declaraţie a lui Andrei Ivanţoc, deţinut politic al regimului separatist de la Tiraspol

 

“Eu, Andrei Ivanţoc, deţinut politic al regimului separatist de la Tiraspol, arestat nelegitim din 02.06.1992 şi condamnat de către o judecată neconstituţională la 15 ani de detenţie, prin prezenta, declar că în ultimul timp s-au înteţit persecuţiile fizice şi psihice asupra noastră (întreg grupul Ilaşcu). 

De când Ilie Ilaşcu a votat noul Guvern Sturza, de câteva ori au venit la el cei din SUGB, l-au scos afară într-o ogradă, unde de obicei noi ne plimbăm la aer curat, şi l-au bătut măr. I-au fost dezbătuţi dinţii, l-au ameninţat cu pistolul, că va fi executat pe loc. 

Pe data de 13 mai, au venit vreo 30 de colaboratori din SUGB, îmbrăcaţi în civil, unii cu măştile pe cap şi şi-au bătut joc de noi. Au intrat în cameră la mine cinci oameni, toţi erau cu măştile pe cap, cu ei conducea colonelul Ciusarov şi căpitanul Matronski, s-au repezit la mine, mi-au sucit mâinile la spate, mi-au îmbrăcat cătuşele la mâini şi au început a mă bate. M-au bătut cu bastonul boldiş peste ficat, peste cap şi cu pumnii sub inimă. M-au apucat de păr şi m-au scos afară dezbrăcat, iar când am ajuns în coridor, am văzut cum îl băteau pe Ilie Ilaşcu cu capul de perete. După ce l-au dat jos, au început să-l bată şi cu picioarele, am văzut cum colonelul Ciusarov a scos pistolul (necătând că nu avea dreptul să intre pe teritoriul puşcăriei cu armă) şi i l-a băgat lui Ilie în gură şi striga la Ilie că-i împuşcă pe loc. 

Nu ni s-a spus ce doresc ei de la noi şi de ce se poartă aşa. 

Noi presupunem că e din cauza votului lui Ilie Ilaşcu şi din cauză că cei din Franţa au hotărât a înainta dosarul nostru pentru a fi rezolvat în Înalta Curte a Drepturilor Omului. 

El, Ilie, nu scrie nicăieri, fiindcă nu are posibilitate, i-au făcut o blocadă informaţională totală. 

Rog preşedintele ţării, Parlamentul, Guvernul Republicii Moldova, forurile internaţionale pentru apărarea Drepturilor Omului, mass-media locală şi internaţională să intervină urgent în a opri dezmăţul ce l-au dezlănţuit forţele separatiste împotriva noastră.

Altfel, dacă se mai repetă o dată, poate că nu mai suportăm torturile la care suntem supuşi. Aşteptăm ajutorul Dumneavoastră.

  

14.05.1999

Andrei Matei Ivanţoc, 

Or Tiraspol, Puşcăria 2, celula 6 “ 

